Diari Oficial de la Generalitat Valenciana


Sumari del DOGV 3863, del 24-10-2000 (2000/8320)

RESOLUCIÓ de 26 de setembre de 2000, de la Universitat Jaume I, per la qual es convoquen proves selectives per a l'ingrés en l'escala tècnica superior de cooperació internacional mitjançant el sistema de concurs oposició.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3863

Data del DOGV
:   24-10-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/8320


Data del document
:   26-09-2000

Organisme emissor
:   Universitat Jaume I de Castelló

Tipus de document
:   Resolució

Descriptors 

:   * universitat
    * professió administrativa
    * concurs administratiu

RESOLUCIÓ de 26 de setembre de 2000, de la Universitat Jaume I, per la qual es convoquen proves selectives per a l'ingrés en l'escala tècnica superior de cooperació internacional mitjançant el sistema de concurs oposició. [2000/M8320]
  
Amb el fi d'atendre les necessitats de personal en aquesta administració pública encarregada del servei públic de l'educació superior i d'acord amb l'oferta pública d'ocupació pública del personal de administració i serveis de la Universitat Jaume I per a l'any 2000, aquest rectorat, en ús de les competències que li atribueix l'article 18 en relació amb el 3.2.e de la Llei de Reforma Universitària i segons el que estableix l'article 120.3 dels Estatuts de la Universitat Jaume I de Castelló, aprovats pel Decret 5/1997, de 28 de gener, del Govern Valencià, acorda convocar proves selectives pel sistema de concurs oposició per a l'ingrés a l'escala tècnica superior de cooperació internacional de la Universitat Jaume I, amb subjecció a les següents bases de la convocatòria:
  
Primera. Normes generals
  
1.1 Es convoquen proves selectives per a cobrir un lloc de treball de l'escala tècnica superior de cooperació internacional de la Universitat Jaume I, en el marc del procés de consolidació d'ocupació temporal.
  
1.2 A aquest procés selectiu serà d'aplicació la Llei Orgànica 11/1983, de 25 d'agost, de Reforma Universitària; la Llei 17/1993, de 23 de desembre (BOE del 24), sobre l'accés a determinats sectors de la funció pública dels nacionals dels altres estats membres de la Unió Europea; el Text Refós de la Llei de la Funció Pública Valenciana; el Decret 33/1999, de 9 de març, del Govern Valencià, pel qual s'aprova el reglament de selecció, provisió de llocs de treball i carrera administrativa del personal comprés en l'àmbit d'aplicació de la Llei de Funció Pública Valenciana; els Estatuts de la Universitat Jaume I i allò que disposa aquesta convocatòria.
  
1.3 El procés selectiu es realitzarà pel sistema de concurs oposició, amb les proves, puntuacions i valoracions del mèrits que s'especifiquen en la base 5. El temari que ha de regir les proves selectives és el que figura com a annex I d'aquesta resolució.
  
1.4 El tribunal adoptarà les mesures oportunes per garantir que els exercicis siguen corregits sense que es conega la identitat dels aspirants. En aquest sentit, el tribunal exclourà aquells opositors en els exercicis dels quals figuren noms, marques o signes que permeten conèixer la identitat d'aquests.
  
1.5 Els successius anuncis relacionats amb aquesta convocatòria, els acords del tribunal de selecció i els resultats de cada un dels exercicis es publicaran al tauler d'anuncis del Servei de Recursos Humans, situat a la segona planta de l'edifici Rectorat i Serveis centrals, al campus del Riu Sec de la Universitat Jaume I, i en la següent adreça d'Internet:
  
Segona. Requisits dels aspirants
  
2.1 Per a ser admès a la realització de les proves selectives, els aspirants han de complir els següents requisits:
  
2.1.1 Ser espanyol o nacional d'un estat membre de la Unió Europea o nacional d'aquells estats als que, en virtut de tractats internacionals signats per la Comunitat Europea i ratificats per Espanya, siga d'aplicació la lliure circulació de treballadors en els termes en què aquesta es troba definida en el Tractat Constitutiu de la Comunitat Europea.
  
2.1.2 Tindre complits 18 anys i no haver arribat a l'edat de jubilació.
  
2.1.3 Estar en possessió del títol de Llicenciat, Arquitecte, Enginyer o equivalent.. En el cas de titulacions obtingudes a l'estranger, s'ha de posseir la credencial que n'acredite l'homologació.
  
2.1.4 No patir malaltia ni estar afectat per limitació física o psíquica que siga incompatible amb el desenvolupament de les corresponents funcions.
  
2.1.5 No haver sigut separat mitjançant expedient disciplinari del servei de qualsevol de les administracions públiques, ni trobar-se inhabilitat per a l'exercici de les seues funcions públiques. Els aspirants la nacionalitat dels quals no siga l'espanyola han d'acreditar, igualment, no estar sotmesos a sanció disciplinària o condemna penal que impedisca, al seu estat, l'accés a la funció pública.
  
2.2 Els requisits enumerats en la base 2.1 han de posseir-se el dia de la finalització del termini de presentació de sol·licituds, i mantenir-se fins al moment de la presa de possessió com a funcionari/ària de carrera.
  
Tercera. Sol·licituds
  
3.1 Els qui desitgen prendre part en aquestes proves selectives han de formalitzar el model oficial de la sol·licitud que s'adjunta en l'annex III, adreçada al rector de la Universitat Jaume I, i que s'ha de presentar al registre de la universitat, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de 20 dies naturals, comptadorss a partir del dia següent al de la publicació d'aquesta convocatòria en el Diari Oficial de la Generalitat Valenciana.
  
3.2 Aquells aspirants que tinguen alguna minusvalidesa i que necessiten de possibles adaptacions de temps o mitjans per a la realització d'algun dels exercicis, hauran d'expressar en l'apartat 6 de la seua sol·licitud, indicant l'adaptació concreta que requerisquen.
  
Per a això hauran de presentar junt amb la sol·licitud el certificat del grau de discapacitació efectuada per l'òrgan administratiu competent.
  
3.3 A la sol·licitud s'ha d'adjuntar la següent documentació:
  
a) Una fotocòpia del document nacional d'identitat; si es tracta de document nacional d'identitat amb format antic, és necessària també una fotocòpia de la targeta d'identificació fiscal.
  
b) Resguard original de l'ingrés dels drets d'examen.
  
Els aspirants que no posseïsquen la nacionalitat espanyola i tinguen dret a participar-hi han de presentar una fotocòpia del document que acredite la seua nacionalitat.
  
3.4 Les sol·licituds seran facilitades gratuïtament a la consergeria de l'edifici Rectorat i Serveis Centrals, al campus del Riu Sec de la Universitat Jaume I. Aquest model de sol·licitud també es podrà obtenir a la següent adreça d'Internet:
  
3.5 Els drets d'examen són de 3.520 pessetes i s'han d'ingressar en el compte corrent número 9324145445 €Universitat Jaume I de Castelló. Drets examen- a Bancaixa, entitat 2077, sucursal 0580, del carrer dels Cavallers, 2, fent-hi constar «Proves selectives per a ingrés en l'escala tècnica superior de cooperació internacional de la Universitat Jaume I».
  
La falta de justificació de l'abonament dels drets d'examen determinarà l'exclusió de l'aspirant.
  
En cap cas la mera presentació i pagament dels drets d'examen suposarà la substitució del tràmit de presentació, en temps i forma, de l'imprès de sol·licitud, d'acord amb el que disposen aquestes bases.
  
3.6 Conforme a allò que s'ha establit en l'article 33 bis de la Llei 12/1997, de 23 de desembre, de taxes de la Generalitat Valenciana, redactat conforme a la Llei 9/1999, de 30 de desembre, estan exempts del pagament de la taxa establida en el paràgraf anterior, els aspirants amb una discapacitat igual o superior al 33%. Aquests aspirants hauran de presentar certificat de la Conselleria de Benestar Social u òrgans competents d'altres administracions públiques, que acredite discapacitació igual o superior al 33%.
  
3.7. Estaran exempts del pagament les persones que figuren com a demandants d'ocupació durant el termini, almenys, d'un mes anterior a la data de la convocatòria. Per al gaudi de l'exempció serà requisit que no hagueren rebutjat, en el termini que es tracte, oferta d'ocupació adequada ni s'hagueren negat a participar, excepte causa justificada, en accions de promoció, formació o reconversió professionals i que, així mateix, manquen de rendes superiors, en còmput mensual, al salari mínim interprofessional. El certificat relatiu a la condició de demandant d'ocupació, amb els requisits establits en la llei, se sol·licitarà en la corresponent oficina de l'Institut Nacional d'Ocupació. Quant a l'acreditació de les rendes, s'acreditarà amb una declaració escrita del sol·licitant. Ambdós documents hauran d'adjuntar-se inexcusablement a la sol·licitud de participació en aquestes proves selectives (article 17 de la Llei 50/1998).
  
3.8 Els errors de fet que pogueren advertir-se podran esmenar-se, en tot moment, d'ofici o a petició de les persones interessades.
  
Quarta. Admissió d'aspirants
  
4.1 En finalitzar el termini de presentació de sol·licituds, es publicarà en el Diari Oficial de la Generalitat Valenciana la resolució que declare aprovades les llistes provisionals d'admesos i exclosos; en aquest últim cas cal indicar-hi la causa d'exclusió i concedir un termini de 10 dies hàbils perquè s'hi puguen formular reclamacions o esmenar els defectes que hagen motivat l'exclusió.
  
En tot cas, per tal d'evitar errors i possibilitar l'esmena en temps i forma, els aspirants han de comprovar fefaentment que no figuren en la relació d'exclosos, i que, a més, els seus noms consten correctament en la relació d'admesos.
  
Els aspirants que dins del termini assenyalat no esmenen l'exclusió o no al·leguen l'omissió seran definitivament exclosos de la participació de les proves.
  
En concloure el termini de reclamacions i esmenes i resoltes aquestes, s'han d'elevar a definitives les llistes d'admesos i exclosos mitjançant una resolució que s'ha de publicar en el Diari Oficial de la Generalitat Valenciana, la qual servirà de notificació a l'efecte d'impugnacions i recursos. En la mateixa resolució s'ha d'indicar la data, el lloc i l'hora de començament del primer exercici, que tindrà lloc en un termini no inferior a un mes.
  
Serà causa d'exclusió, a més de les assenyalades en altres apartats d'aquestes bases, l'omissió de la firma en la sol·licitud.
  
4.2 Les quantitats ingressades en concepte de drets d'examen només seran reintegrades, si hi ha la petició prèvia de la persona interessada, a aquells aspirants no admesos a les proves selectives per falta d'algun dels requisits exigits en les bases de la convocatòria. En aquesta petició la persona interessada ha d'indicar les dades bancàries necessàries per a realitzar el reintegrament.
  
Cinquena. Sistema de selecció. Concurs oposició
  
5.1 La fase d'oposició estarà formada pels següents exercicis:
  
- Primer exercici. Obligatori i eliminatori
  
Consistirà en la resolució per escrit d'un qüestionari tipus test, amb quatre respostes alternatives, de les quals només una podrà ser considerada correcta, sobre el temari que figura en l'annex I a la present convocatòria, tant del programa comú com de l'específic. Les contestacions errònies es valoraran negativament amb una penalització equivalent a un terç del valor de cada contestació correcta. Es proposaran, com a màxim, 100 preguntes, de las quals correspondran entre un 10% i un 25% al programa comú.
  
Aquest exercici es puntuarà de 0 a 10 punts, i caldrà obtenir un mínim de 5 punts per superar-lo.
  
- Segon exercici. Obligatori i eliminatori
  
Consistirà a desenvolupar per escrit dos temes, d'entre tres proposats pel tribunal, sobre les matèries del temari específic que figuren en l'annex I. El temps màxim per al desenvolupament de l'exercici serà de tres hores. Cada tema es qualificarà de 0 a 5 punts, seran eliminats aquells opositors que no obtinguen un mínim de 2,5 punts en cadascun dels temes.
  
La puntuació total de l'exercici vindrà integrada per la suma de la puntuació de cada un dels temes.
  
- Tercer exercici. Obligatori i eliminatori
  
Consistirà en la resolució de dos supòsits pràctics, d'entre tres proposats pel tribunal, relacionats amb els temes específics que figuren en l'annex I; un d'ells es resoldrà necessàriament en anglès i l'altre en l'idioma comunitari, francès o alemany, que decidisca el tribunal.
  
En aquesta prova es valorarà el rigor analític, la sistemàtica i la claredat d'idees amb vista a l'elaboració d'una solució raonada.
  
El temps màxim per a la realització d'aquest exercici serà de tres hores. Cada supòsit es puntuarà de 0 a 5 punts, i seran eliminats aquells opositors que no obtinguen un mínim de 2.5 punts en cada un dels supòsits pràctics.
  
- Quart exercici. Obligatori i no eliminatori
  
Consistirà en una prova sobre coneixements de valencià, nivell mitjà. Es puntuarà de 0 a 3.5 punts. El temps màxim per a la seua realització serà d'una hora.
  
5.2. La fase de concurs.
  
Les persones aspirants que hagen superat la fase d'oposició disposaran d'un termini de deu dies naturals, a partir del dia següent al de la publicació de les llistes d'aprovats en aquesta fase, per a aportar la documentació acreditativa dels mérits al·legats.
  
En aquesta fase, que només s'aplicarà a les persones que hagen superat la fase d'oposició, es valoraran, fins a un màxim de 10 punts, els següents mèrits referits a la data de finalització del termini de presentació de sol·licituds:
  
1. Experiència professional: es valoraran els següents mèrits, la puntuació màxima d'aquest apartat serà de 5 punts:
  
a) Per cada mes de serveis prestats en la data de terminació del termini de presentació de sol·licituds en universitats públiques, en funcions anàlogues a les de la plaça convocada: 0,2 punts per mes, fins a un màxim de tres anys.
  
b) Per cada mes de serveis prestats en la data de terminació del termini de presentació de sol·licituds en qualsevol administració, organisme o institució pública, distinta a la de l'apartat anterior, en funcions anàlogues a les de la plaça convocada: 0,1 punts per mes, fins a un màxim de tres anys.
  
c) Per cada mes de serveis prestats en la data de terminació del termini de presentació de sol·licituds en el sector privat amb contracte laboral, en funcions anàlogues a les de la plaça convocada: 0,05 punts per mes, fins a un màxim de tres anys.
  
Únicament es considerarà acreditada aquesta experiència professional si s'aporta certificat oficial de períodes de cotització en el règim general de la Seguretat Social o en alguns dels règims especials dins del grup de cotització de la categoria i grup mencionats en l'apartat corresponent de la convocatòria; contractes de treball; nomenaments de funcionari interí i/o nòmines que acrediten la relació contractual, categoria professional i funcions realitzades.
  
2. Coneixements de valencià i idiomes comunitaris
  
Es valoraran els següents mèrits, la puntuació màxima d'aquest apartat serà de 2 punts:
  
a) Coneixements de valencià nivell superior: 1 punt
  
b) Coneixements d'idiomes comunitaris: fins a 1 punt, d'acord amb la taula d'equivalències aprovada per la Junta de Govern de la Universitat Jaume I, excepte els idiomes de francés, anglés i alemany, els coneixements dels quals ja s'exigeixen en el tercer exercici de la fase d'oposició.
  
3.Formació: es valoraran fins a un màxim de 3 punts:
  
a) Titulacions acadèmiques: es valoraran les titulacions acadèmiques oficials de nivell superior a l'exigida, amb un màxim de 0,5 punts.
  
b) Cursos de formació:
  
Es valoraran fins a un màxim de 2,5 punts únicament els cursos de formació i perfeccionament que estiguen relacionats directament amb les funcions del lloc de treball objecte de la convocatòria.
  
Només es valoraran aquests cursos si estan homologats per la Universitat o un organisme públic competent en el marc de programes de formació contínua o de formació d'empleats públics, d'acord amb el següent barem:
  
De 15 a 19 hores 0,25 punts per curs
  
De 20 a 29 hores 0,40 punts per curs
  
De 30 a 49 hores 0,50 punts per curs
  
De 50 a 74 hores 0,60 punts per curs
  
De 75 o més hores 0,75 punts per curs
  
Una vegada valorats els mèrits d'acord amb els criteris assenyalats, el tribunal els farà públics de forma provisional als llocs assenyalats en la base 1.5., i donarà un termini de 10 dies hàbils pequè les persones interessades puguen al·legar les rectificacions oportunes a la fase de concurs.
  
5.3. Finalitzada la fase d'oposició, es procedirà a obtenir la llista de persones aspirants seleccionades i el seu ordre de puntuació amb totes aquelles que hagen superat la fase d'oposició. Aquesta relació començarà amb la persona aspirant que obtinga la puntuació més alta i finalitzarà quan el nombre de persones incloses en la mateixa coincidisca amb el nombre de llocs convocats. En cas d'empat l'ordre s'establirà d'acord amb els següents criteris:
  
1. Major puntuació en fase d'oposició.
  
2. Major puntuació en el primer exercici de la fase d'oposició.
  
3. Major puntuació en el segon exercici de la fase d'oposició.
  
4. Major puntuació en el tercer exercici de la fase d'oposició.
  
5.4 Aquest procés selectiu se celebrarà a les dependències de la Universitat Jaume I.
  
5.5 Si es realitza l'exercici en diverses sessions, l'ordre d'intervenció dels aspirants començarà per la lletra C, seguint l'ordre alfabètic de cognoms conforme a la Resolució de 28 de febrer de 2000, de la Direcció General de Funció Pública (DOGV número 3.706, de 10 de març de 2000).
  
5.6 En cada exercici, els aspirants hauran d'acreditar la seua personalitat exclusivament mitjançant la presentació del document nacional d'identitat, del passaport o del permís de conduir.
  
L'incompliment d'aquest requisit per algun aspirant determinarà l'exclusió d'aquest de la celebració de les proves.
  
En cap cas seran vàlides les còpies o fotocòpies compulsades dels dits documents.
  
Els aspirants quedaran decaiguts en el seu dret quan es personen als llocs de celebració quan ja s'hagen iniciat les proves o per la inassistència a les mateixes, encara quan es dega a causes justificades.
  
Atès que es tracta de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que aquestes no hagen finalitzat i la dita admissió no menyscabe el principi d'igualtat amb la resta del personal.
  
Sisena. Tribunal de selecció
  
6.1 El tribunal de selecció d'aquestes proves és el que figura com a annex II d'aquesta convocatòria. El nom de les persones que l'integraran es farà públic en la mateixa resolució en què es publiquen les llistes definitives d'admesos i exclosos.
  
6.2 Els membres del tribunal han d'abstenir-se d'intervenir-hi, i notificar-ho a la presidència, si hi concórreguen circumstàncies de les previstes en l'article 28.2 de la Llei de Règim Jurídic de les Administracions Públiques i del Procediment Administratiu Comú, o si han realitzat tasques de preparació d'aspirants a proves selectives en els cinc anys anteriors a la publicació d'aquesta convocatòria. La presidència pot sol·licitar dels membres del tribunal declaració expressa de no trobar-se inclosos en les circumstàncies previstes en l'article 28.2 de la Llei de Règim Jurídic de les Administracions Públiques i del Procediment Administratiu Comú.
  
Així mateix, els aspirants poden recusar els membres del tribunal si hi concorren les circumstàncies establides en aquesta base.
  
6.3 Amb anterioritat a la iniciació de les proves selectives, l'autoritat convocadora ha de publicar en el Diari Oficial de la Generalitat Valenciana la resolució per la qual es nomena els nous membres del tribunal que hagen de substituir els que hagen perdut la seua condició per alguna de les causes establides en la base 6.2.
  
6.4 Amb la convocatòria prèvia de la presidència, s'ha de constituir el tribunal, amb l'assistència de les persones que ocupen la presidència i la secretaria i la meitat, almenys, dels membres titulars o suplents. La sessió de constitució s'ha de realitzar en el termini mínim de 10 dies abans de la realització del primer exercici.
  
En la dita sessió, el tribunal ha d'acordar totes les decisions que corresponga per al correcte desenvolupament de les proves selectives.
  
6.5 A partir de la constitució, el tribunal, per a actuar vàlidament, requereix la presència de la presidència i de la secretaria o, si escau, de qui els substituïsquen i de la meitat, almenys, dels membres titulars o suplents.
  
6.6 Al llarg del procés selectiu, el tribunal ha de resoldre tots els dubtes que puguen sorgir en l'aplicació d'aquestes normes, així com tot el que calga fer en els casos no previstos.
  
El procediment d'actuació del tribunal s'ha d'ajustar en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6.7 El tribunal de selecció podrà adoptar les mesures precises en aquells casos en què resulte necessari, de forma que els aspirants amb minusvalideses gaudisquen de semblants condicions per a la realització dels exercicis que la resta dels participants. En aquest sentit podran establir-se, per a les persones amb minusvalideses que ho sol·liciten en la forma prevista en la base 3.2.4, les adaptacions possibles en temps i mitjans per a la seua realització.
  
6.8 A efectes de comunicacions i la resta d'incidències, el tribunal tindrà la seua seu en el Servei de Recursos Humans de la Universitat Jaume I, edifici Rectorat, campus del Riu Sec. El Tribunal disposarà que s'atenguen totes les qüestions que siguen plantejades en relació amb aquest procés selectiu.
  
6.9 Els membres del tribunal que actuen en aquestes proves percebran les gratificacions extraordinàries per assistències que s'especifiquen en l'annex del Decret 24/1997, d'11 de febrer, del Govern valencià, sobre indemnitzacions per raó de servei i gratificacions per serveis extraordinaris.
  
6.10 En cap cas el tribunal podrà aprovar ni declarar que ha superat el procés selectiu un nombre superior d'aspirants que el de places convocades. Qualsevol proposta d'aprovats que contravinga allò que s'ha establit serà nul·la de ple dret.
  
Setana. Coneixements de valencià
  
7.1 L'acreditació dels coneixements de valencià pels aspirants que hagen superat les proves selectives, que disposa el número 4 de l'article 9 del vigent text refós de la Llei de Funció Pública Valenciana, podrà realitzar-se mitjançant la presentació d'un dels següents documents:
  
a) Títol de Batxillerat o equivalent cursat a la Comunitat Autònoma Valenciana, amb superació de les assignatures de valencià.
  
b) Títol de l'Escola Oficial d'Idiomes corresponent al tercer curs de coneixements de valencià.
  
c) Certificat de nivell mitjà de la Junta Qualificadora de Coneixements de Valencià.
  
d) Certificats de nivell mitjà homologats per acord de la Junta de Govern de la Universitat Jaume I.
  
7.2 Els qui no puguen acreditar els dits coneixements quedaran compromesos a fer-ho en el termini de dos anys, o a la realització amb aprofitament dels cursos que a aquest fi organitze la Universitat Jaume I.
  
Vuitena. Llistes d'aprovats, presentació de documents i nomenament de funcionaris
  
8.1 Finalitzat el procés selectiu, es farà pública als llocs assenyalats en la base 1.5 la relació d'aspirants que hagen superat el procés selectiu, per ordre de puntuació definitiva, en tot cas, del número del document nacional d'identitat.
  
8.2 El president del tribunal elevarà el rector acord amb la persona seleccionada, per a la seua publicació en el Diari Oficial de la Generalitat Valenciana.
  
8.3 En el termini de 20 dies hàbils, a comptar des de l'endemà a aquell en què es publique en el Diari Oficial de la Generalitat Valenciana resolució amb la persona seleccionada, aquesta haurà de presentar en registre una instància dirigida al Servei de Recursos Humans de la Universitat Jaume I amb els següents documents:
  
a) Certificat de naixement expedit pel registre civil corresponent o fotocòpia del DNI o del passaport en el cas dels nacionals dels estats membres de la Unió Europea o d'aquells estats a què siga d'aplicació la lliure circulació de treballadors i treballadores.
  
b) Fotocòpia compulsada del títol acadèmic exigible segons l'aquesta convocatòria.
  
c) Declaració de no haver sigut separat o separada mitjançant expedient disciplinari de qualsevol administració o càrrec públic, així com de no trobar-se inhabilitat o inhabilitada penalment per a l'exercici de les funcions públiques. Els aspirants la nacionalitat dels quals no siga l'espanyola hauran, a més a més, efectuar la declaració de no estar sotmesos a sanció disciplinària o condemna penal que impedisca, en el seu estat, l'accés a la funció pública.
  
d)Certificat mèdic acreditatiu de posseir la capacitat física necessària per a l'acompliment de les funcions del lloc de treball ofert.
  
e) Els aspirants discapacitats, hauran de presentar certificat de la Conselleria de Treball i Assumptes Socials o òrgans competents d'altres administracions públiques, que acredite discapacitació igual o superior al 33%, així com la seua capacitat per a exercir les funcions que corresponguen a les vacants ofertes.
  
8.4 Els qui dins del termini fixat, i excepte els casos de força major, no presenten la documentació de l'examen d'aquesta es deduïsca que manquen d'algun dels requisits assenyalats en la base 2, no podran ser nomenats funcionaris de carrera i quedaran anul·lades les seues actuacions, sense perjuí de la responsabilitat en què hagen incorregut per falsedat en la sol·licitud inicial.
  
8.5 Conclòs el procés selectiu i verificada la documentació presentada, qui l'haguera superat serà nomenat/ada funcionari/ària de carrera mitjançant resolució que es publicarà en el Diari Oficial de la Generalitat Valenciana, amb especificació del destí adjudicat.
  
8.6 Els aspirants que hagen superat algun exercici d'aquestes proves selectives, segons l'ordre de prioritat que s'obtinga per la puntuació obtinguda i amb preferència dels qui hagen aprovat major nombre d'exercicis, conformaran una borsa de treball per a futures contractacions temporals en llocs de treball de l'escala objecte d'aquesta convocatòria.
  
Novena. Norma final
  
Contra aquesta resolució, que esgota la via administrativa, es podrà interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a partir del dia següent al de la seua publicació.
  
No obstant l'anterior, les persones interessades podran interposar un recurs de reposició davant del rector en el termini d'un mes des de l'endemà al de la seua publicació; en aquest cas no es podrà interposar el recurs contenciós administratiu mencionat en el paràgraf anterior fins que no es dicte una resolució expressa o presumpta del recurs de reposició, d'acord amb els articles 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Contra els acords del tribunal de selecció es podrà interposar recurs d'alçada davant del rector en el termini d'un mes des de l'endemà al de la seua publicació o notificació, d'acord amb els articles 107 i següents de la Llei 30/1992, de 26 de novembre.
  
Castelló de la Plana, 17 de juliol de 2000.- El rector: Fernando Romero Subirón.
  
ANNEX I
  
Programa
  
Temari comú
  
1. La Constitució Espanyola de 1978.
  
2. L'Estatut d'Autonomia de la Comunitat Valenciana.
  
3. La Llei Orgànica de Reforma Universitària.
  
4. Els Estatuts de la Universitat Jaume I.
  
5. El Text Refós de la Llei de la Funció Pública Valenciana.
  
6. El règim jurídic del professorat universitari.
  
7. El règim jurídic dels convenis i treballs regulats en l'article 11 de la Llei de Reforma Universitària i la normativa que els desplega.
  
8. La Llei de Prevenció de Riscs Laborals.
  
Temari específic
  
9. L'educació superior a Espanya. El Ministeri d'Educació i Cultura. Les universitats. El Consell d'Universitats, la Secretaria General del Consell d'Universitats.
  
10. Òrgans públics de les relacions internacionals.
  
11. Organitzacions europees: la seua composició, funcions i activitats en matèria d'educació.
  
12. Organitzacions internacionals d'àmbit universal: composició i activitats. La UNESCO, l'OCDE (Organització Europea per a la Cooperació al Desenvolupament), el Banc Mundial.
  
13. Altres organitzacions internacionals a Hispanoamèrica i el Mediterrani.
  
14. Legislació espanyola sobre homologació de títols i estudis estrangers d'educació no universitària (RD 104/1988) i disposicions següents. Legislació sobre homologació de títols estrangers d'educació superior (RD 86/1987), i disposicions següents (Ordre de 9 de febrer de 1987, Ordre de 21 de juliol de 1995. Llei del Doctorat (RD 778/1998) BOE 30.04.1998.
  
15. La UNESCO i el Consell d'Europa: Polítiques de reconeixement de títols i equivalència de qualificacions a nivell europeu i internacional.
  
16. El Consell d'Europa, la UNESCO i la Unió Europea: eines i propostes per al reconeixement de títols.
  
17. Xarxes de reconeixement acadèmic: NARIC, ENIC, ACÍ.
  
18. La Unió Europea i els països associats: dret de residència dels ciutadans i dret de residència dels estudiants. Lliure circulació de treballadors i lliure prestació de serveis.
  
19. La Unió Europea: reconeixement acadèmic i reconeixement amb fins professionals.
  
20. La Unió Europea: últimes iniciatives dels governs cap a l'harmonització i reconeixement mutu dels sistemes educatius.
  
21. La Unió Europea: competència comunitària en educació, formació professional i joventut. La Direcció General d'Educació i Cultura.
  
22. El Programa Sòcrates. Acció Erasmus.
  
23. Altres programes europeus en l'àmbit educatiu: Tempus, Lingua i accions Jean Monnet.
  
24. Altres programes europeus de cooperació universitària: Leonardo da Vinci, cooperació amb EUA, Canadà, ALFA.
  
25. FEDER, FSE, Fons de cohesió.
  
26. Programes de cooperació universitària internacional del Govern espanyol.
  
27. La Conselleria d'Educació i la seua política de cooperació universitària.
  
28. Organitzacions, associacions i grups nacionals d'universitats.
  
29. Organitzacions, grups supranacionals d'universitats.
  
30. Associacions internacionals i manifestacions d'interès europeu (fires, exposicions, col·loquis).
  
31. Sistemes universitaris europeus: estructures i qualificacions.
  
32. Sistemes universitaris exeuropeus.
  
33. L'educació intercultural.
  
ANNEX II
  
Tribunal de selecció
  
Tribunal titular:
  
President: el rector o persona en qui delegue.
  
Vocals:
  
- Tres en representació de la Universitat Jaume I.
  
- Un proposat per les centrals sindicals amb representació en la Junta de Personal del PAS.
  
Secretari: el cap del Servei de Recursos Humans, que actuarà com a secretari amb veu però sense vot, o persona en qui delegue.